Rút nyé ai nyé nâ:"Mvamáŋán á fɔ̄ɔ̄ ai ma nálā ǎ māńtí ! Ḿból ō vɔ́lí ma ǹnə́m ǒ və́ fə ma, etúgā dzóe, ngul á nyɔ́l, a fyáŋán bɔ̌ naa mə sí kig tɔ ǹkóŋ ai etúgā dzóe dzyá." 14Âbǒg bidí, Booz nyé ai Rút nâ: "Súbúgū mū ó nɔŋ ḿbāŋálā nyɔ́, ó du nyé á ḿfyāŋ bikidiga mú." Ńdɔ̄ Rút á ngátɔbɔ á mgbág bəkwé bídí, ńdɔ Booz a ngávə́ nyé mim̀kpə́l mí fón. Á man a ngáman dí a dzyé, bidí bí būgú. 15Á kódo a ngákódō á sí nâ a kə á mətog, Booz nyé ai bitúgā bíé nâ: "Mǐ dzooge nâ á kə a tog tɔ á mim̀bɔ́m étēde, təge nyé ndə̄gələ. 16Mǐ váŋǎ bēn fə kə́ myāwoa fón fɔ́g á sí nə́ á zu a tɔ́b, təge kɔ́ŋan ai nyé. 17Ńdɔ̄ Rút á ngākə a tog fón áfūb á togo togo, ngogé é vīní, éyɔŋ a ngáman wumi ábím á ngātɔ́b, a dzalí ńgūmā ńkwé ai miǹsɔ́. 18Ńdɔ a ngábə́ge, a dúgán ai wá á dzāl ǎ ngalə́de ǹkiɛ́ ábím ásə a ngátog, a ngányiě fə məbugǎ yā bīdí bíé, ńdɔ a ngávə́ nyé. 19Ǹkiɛ́ wōē ā ngasílī nyé nâ:"Éyə o və́ tog vé ámōs dí, éyə o və́ syé vé ? Mvɔ̌m ai é mod ǎ mvāmān ai wa !" Ńdɔ̄ Rút á ngākad ǹkiɛ́ é mod a ngábə́ syē ábə̄ nyé ai nyé nâ: "É mod mabə́ syē ábə̄ nyé ámōs dí a nə dzwé nâ: Booz !" 20Noémi nyé ai m̀bɔ́m wóé naa: "Mvɔ̌m ai nyé ábə Ǹtondôbə yǎ a mvaman kɔ́m ésə ai ébá bə́ və̄ə̄ ai bəwú. " Noémi nyé nâ: "É mod nyɔ́lɔ̄ á nə evúvúmán dzáán, ényē báwoa nyɔ̌b yǎ ábə̄ bíā." 21Ńdɔ̄ Rút, ngɔn Moabít, á ngādzó ai ǹkiɛ́ nâ:"Ǎ kād fə ma nâ: Tɔbɔ́gɔ ai bəbɔ bísíé báma a kələ kwí anə́ báyi mǎn kwé bīdí bísə.”